Tronkbewaarder vas vir verkragtingArgieffoto: ANA. ŉ 41-jarige tronkbewaarder is in hegtenis geneem in verband met die verkragting van ŉ 19-jarige vrou. Kol. Moatshe Ngoepe, provinsiale polisiewoordvoerder van Limpopo, het gesê die bewaarder, wat verbonde is aan die Kutama Sinthumele-gevangenis, is onlangs in hegtenis geneem in verband met ŉ voorval wat op 23 Junie plaasgevind het. “Die verdagte het na bewering die aand omstreeks 21:00 in die Madombidzha-nettersetting ŉ vuurwapen uitgehaal en twee skote op die slagoffer geskiet, waarna hy haar gedwing het om in sy voertuig te klim. Hy het met haar na ŉ lodge in Makhado gery waar hy haar glo verkrag het,” het Ngoepe gesê. Die saak is by die polisie aangemeld en die man is in hegtenis geneem. “Tydens die inhegtenisneming het die polisie beslag gelê op ŉ ongelisensieerde vuurwapen en ammunisie.” Die verdagte het Woensdag in die Louis Trichardt-landdroshof verskyn op aanklagte van verkragting en die besit van ŉ ongelisensieerde vuurwapen. Die man is op R5 000 borgtog vrygelaat en die saak is uitgestel vir verdere polisieondersoek. Die man, wie se naam nie genoem mag word nie aangesien hy van verkragting aangekla word, moet weer op 17 Augustus in die hof verskyn.